Joe Harper

Joseph Montgomery Harper (født 11. januar 1948 i Greenock, Skottland) er en skotsk tidligere fotballspiller, som er mest kjent for sine to opphold hos Aberdeen FC, der han også ble klubbens toppscorer gjennom tidene.


== Klubbkarriere ==
Joe Harper startet sin fotballkarriere i hjembyens klubb Greenock Morton, og han returnerte senere også til hjemklubben, etter et kort og ufruktbart opphold hos Huddersfield Town. Han hadde til tider et anstrengt forhold til noen av Morton-supporterne, men de fleste supporterne anerkjente Harpers talent og entusiasme som spiss.
I 1969 betalte Aberdeen-manager Eddie Turnbull £40.000 for å kjøpe Harper til Aberdeen FC, og i sin første sesong med The Dons hjalp Harper Aberdeen FC til å vinne den skotske FA-cupen for andre gang i klubbens historie. Harper åpnet sin scoringskonto for Aberdeen FC i en treningskamp der Celtic FC ble slått 3-1. Harper fikk snart et rykte som notorisk målscorer, og etter en rekordperiode der han scoret 33 mål på 34 ligakamper i 1971/1972-sesongen, ble han også gjenstand for mye oppmerksomhet fra engelske talentspeidere.
Everton betalte £180.000 for Harpers tjenester i desember 1972, men tiden hans i engelsk fotball ble ikke så fruktbar som hans opphold på Pittodrie i Aberdeen hadde vært, og Harper returnerte til skotsk fotball med Hibernian FC tidlig på året i 1974. Også denne gangen var det Eddie Turnbull som kjøpte Harper, som i mellomtiden hadde skiftet scene fra Pittodrie i nordøst til Easter Road i sørøst. Dessverre var Harper denne gangen overvektig og ute av form, og han slet med å finne tilbake til den formen han hadde vist for Aberdeen FC, selv om han scoret et hat-trick i ligacupfinalen i 1976. Også John ”Dixie” Deans scoret et hat-trick den dagen, slik at Celtic FC slo Hibernian FC 6-3. Harper ble aldri noen favoritt blant Hibs-supporterne, og hans ankomst til Leith innledet dessverre nedgangstidene for klubben på sent 1970-tall og tidlig 1980-tall. Totalt spilte Harper 69 ligakamper for Hibernian FC og scoret 26 ligamål.
Joe Harper gjorde comeback for Aberdeen FC under manager Ally MacLeod i starten av 1976/1977-sesongen, etter at Hibs solgte ham for £50.000, og ble umiddelbart en suksess igjen. Aberdeen slo Celtic FC 2-1 i finalen av ligacupen i november 1976. Harper spilte to finaler til i de påfølgende to sesongene, da Aberdeen tapte både FA-cupfinalen i 1977/1978 og ligacupfinalen i 1978/1979 for Rangers med 1-2 som resultat i begge kampene. I 1979/1980-sesongen ble Harper betraktet som en veteran og var ikke lenger fast på førstelaget til Aberdeen, men hans sju ligamål hjalp Aberdeen til det første ligamesterskapet siden 1954/1955. Han forlot Pittodrie etter bare én kamp i den påfølgende sesongen.
Totalt scoret Harper 199 (siden beregnet til 205 mål) mål i alle turneringer for Aberdeen FC, noe som fortsatt er klubbrekord. Av disse 205 målene ble 122 scoret i ligaen, 70 i nasjonale cupturneringer (som innbefatter Dryborough Cup) og sju mål i europacupspill. Hans legendariske status blant Aberdeen-supporterne ble synliggjort da han var blant de første spillerne til å bli inkludert i klubbens ”Hall of Fame”. Joe Harpers nære forhold til Aberdeen-supporterne gav ham også tilnavnet ”King of the Beach End” (som tradisjonelt sett var navnet på hjemmetribunen på Pittodrie).


== Landslagskarriere ==
Joe Harper spilte første gang for Skottland mot Danmark i oktober 1972, der han scoret ett mål i sin debut i 4-1-seieren. Han spilte også i Skottlands neste kamp, men ble så vraket fra de neste landslagssamlingene, og fikk bare med seg én landskamp igjen i 1975. Ved ren tilfeldighet dreide det seg om en ny kamp mot Danmark, men det hele ble overskygget av en kontroversiell utenomsportslig episode, da Harper og flere lagkamerater deltok i smadringen av en nattklubb i København etter seieren. Det skotske fotballforbundet ila Joe Harper, Billy Bremner og de andre bråkebøttene livslange utestengelser fra landslaget. Straffen ble senere formildet noe, og Joe Harper ble uttatt igjen til Skottlands spill i VM 1978, og han spilte kampen mot Iran, da Skottland røk ut av første runde. Totalt fikk Harper med seg fire A-landslagskamper og to mål.


== Senere karriere ==
I 1981 ble Harper utnevnt til manager for Peterhead FC, som på den tiden spilte i Highland League (nivå fem i Skottland). Han hjalp Peterhead FC til andreplass i Highland League, men hans angivelig svært gode lønnsavtale var langt over det klubben hadde råd til, og han ble erstattet av tidligere Pittodrie-lagkamerat Dave Smith ved starten av 1982/1983-sesongen. I dag kan Harper høres på Aberdeens radiostasjon Original 106 på kampdager, som en del av radioens sportsredaksjon, der han gir analyser og kommentarer til Aberdeen FCs kamper, fotball i sin alminnelighet og andre sportsbegivenheter. Harper har også vært kronikør for Aberdeen Evening Express de ti siste årene. Hans hardtslående spalte fins i avisa hver onsdag. I 2008 kom Harpers selvbiografi ut, som ble skrevet sammen med sportsredaktør Charlie Allan. I 2009 ble Harper utnevnt til ærespresident for klubben Halliburton AFC, som spiller i Aberdeenshires amatørliga. Joe Harper er til stede på Aberdeen FCs hjemmekamper i Legends Lounge i tribunen Richard Donald Stand på Pittodrie, siden han er barens høye beskytter.


== Referanser ==


== Eksterne lenker ==
(en) Joe Harper – UEFA 
(en) Joe Harper – Transfermarkt 
(en) Joe Harper – national-football-teams.com 
(en) Joe Harper – EU-Football.info 
(en) Joe Harper – Skottlands fotballforbund 
(en) Joe Harper – FBref